b'\n_START_ARTICLE_\n\xc4\x8cetrtna skupnost Rudnik\n_START_PARAGRAPH_\n\xc4\x8cetrtna skupnost Rudnik je o\xc5\xbeja enota Mestne ob\xc4\x8dine Ljubljana, ki zajema ljubljanske ju\xc5\xbene predmestne in pode\xc5\xbeelske \xc4\x8detrti._NEWLINE_V tej \xc4\x8detrtni skupnosti imajo kon\xc4\x8dna postajali\xc5\xa1\xc4\x8da naslednje mestne avtobusne linije: \xc5\xa1t. 3 in N3 (obra\xc4\x8dali\xc5\xa1\xc4\x8de Rudnik) ter \xc5\xa1t. 27 (NS Rudnik), v \xc4\x8detrtni skupnosti pa obratujejo tudi mestne in integrirane linije, ki povezujejo center mesta z okoli\xc5\xa1kimi naselji v sosednjih ob\xc4\x8dinah: 3B, N3B (\xc5\xa0kofljica), 3G (Grosuplje), 19B (Jezero) in 19I (I\xc5\xa1ka vas).\n_START_SECTION_\nProstovoljno gasilsko dru\xc5\xa1tvo Ljubljana - Barje\n_START_PARAGRAPH_\nNahaja se v \xc4\x8cetrtni skupnosti Rudnik. Za\xc4\x8detki gasilstva na Barju segajo v leto 1895, vendar iz tega obdobja niso ohranjeni nobeni pisni dokumenti. Zato za uradni za\xc4\x8detek gasilstva na Barju \xc5\xa1tejejo leto 1922._NEWLINE_Leta 1922 sta posestnika z Ilovice Ivan Vrbinc in Jo\xc5\xbee Kadunc pri\xc4\x8dela z organizacijskimi pripravami za ustanovitev Gasilskega dru\xc5\xa1tva Barje. Pridru\xc5\xbeil se jima je tudi takratni upravitelj osnovne \xc5\xa1ole na Barju Tit Gr\xc4\x8dar. Na prvih sestankih barjanskih mo\xc5\xa1kih, ki so bili v \xc5\xa1oli na Barju, so izvolili pripravljalni odbor. Za predsednika tega odbora je bil izvoljen Ivan Vrbinc, za tajnika pa Tit Gr\xc4\x8dar. \xc4\x8clani odbora so bili iz \xc4\x8crne vasi, Hauptmanc, Lip, I\xc5\xbeanske ceste in Ilovice. Pripravljalni odbor je \xc5\xa1e v istem letu organiziral ustanovni ob\xc4\x8dni zbor dru\xc5\xa1tva._NEWLINE_Gasilsko dru\xc5\xa1tvo Barje od PGD Ljubljana dobilo prvo ro\xc4\x8dno brizgalno. Svoje orodje in pripomo\xc4\x8dke so tedaj hranili v pomo\xc5\xbenih objektih na dvori\xc5\xa1\xc4\x8du Osnovne \xc5\xa1ole Barje. V letu 1923 so gasilci opravili prvo posredovanje ob po\xc5\xbearu na stanovanjski hi\xc5\xa1i ob I\xc5\xbeanski cesti. Z zbiranjem sredstev so leta 1928 kupili motorno brizgalno Rosenbauer. Leta 1929 so \xc4\x8dlani dru\xc5\xa1tva pri\xc4\x8deli graditi gasilski dom - na kraju, kjer stoji \xc5\xa1e danes, in v istem obsegu. Zemlji\xc5\xa1\xc4\x8de za gradnjo doma je podaril Ivan Vrbinc. Prostore v novo zgrajenem domu so gasilci pri\xc4\x8deli uporabljati za svojo dejavnost \xc5\xbee po dveh letih._NEWLINE_Poleg svoje osnovne dejavnosti so bili gasilci tudi pobudniki in hkrati gonilna sila razvoja kulturne dejavnosti na Barju. V tistih \xc4\x8dasih predvsem gledali\xc5\xa1ke, saj so v svojem domu zgradili tudi dvorano z odrom in ostalo opremo, potrebno za dejavnost dramske skupine. Poleg gledali\xc5\xa1ke skupine je pod okriljem gasilskega dru\xc5\xa1tva deloval tudi tambura\xc5\xa1ki ansambel. Med drugim je tudi na tak na\xc4\x8din dru\xc5\xa1tvo pridobivalo sredstva za nakup potrebne gasilske opreme. Na prvem vse-jugoslovanskem gasilskem kongresu leta 1930 so \xc4\x8dlani dru\xc5\xa1tva nastopili tako v povorki kot tudi pri prostih vajah s sekiricami. Istega leta je bila na pobudo Ivana Vrbinca ustanovljena prva nara\xc5\xa1\xc4\x8dajni\xc5\xa1ka desetina, v katero so bili vklju\xc4\x8deni pionirji do 14. leta starosti._NEWLINE_Leta 1934 je dru\xc5\xa1tvo kupilo moderno gasilsko vozilo Chevrolet, saj je bil prevoz s konjsko vprego prepo\xc4\x8dasen. Z nakupom tega vozila se je pove\xc4\x8dala u\xc4\x8dinkovitost dru\xc5\xa1tva, saj je omogo\xc4\x8dilo intervencijo na \xc5\xa1ir\xc5\xa1em obmo\xc4\x8dju ljubljanskega okoli\xc5\xa1a. Leta 1939 so \xc4\x8dlani izvedli vajo, v katero je bil vklju\xc4\x8den tudi letalski napad. V njej so sodelovali mo\xc5\xa1ki, \xc5\xbeenske in pionirska desetina z orodjem. Prikazane so bile tudi samarijanske vaje, saj je dru\xc5\xa1tvo imelo tudi sanitetno desetino._NEWLINE_S pri\xc4\x8detkom druge svetovne vojne je gasilska dejavnost popolnoma zamrla. Okupator je odpeljal del gasilskega orodja, ki ga ni bilo mogo\xc4\x8de skriti. Prepovedano pa je bilo tudi delovanje gasilske organizacije. Mnoge \xc4\x8dlane se odpeljali v internacijo v tabori\xc5\xa1\xc4\x8da Rab, Gonars in Dachau._NEWLINE_Po vojni so kmalu nadoknadili med vojno izgubljeno opremo in orodje. Pri\xc4\x8deli so z rednimi vajami. \xc4\x8clani se \xc5\xa1e vedno udele\xc5\xbeujejo prostovoljnega dela tekmovanj. Skozi pretekla leta je dru\xc5\xa1tvo pri\xc4\x8delo s temeljito posodobitvijo voznega parka._NEWLINE_Gasilsko dru\xc5\xa1tvo je sodelovalo pri ga\xc5\xa1enju po\xc5\xbearov v Lesnem kombinatu Logatec, Rudniku Idrija, Colorju Medvode, Tovarni \xc4\x8devljev v Novem mestu, Plutal na Vi\xc4\x8du, In\xc5\xa1titutu Jo\xc5\xbeef \xc5\xa0tefan, Kemofarmaciji, Javnih skladi\xc5\xa1\xc4\x8dih, Iskri, Emoni. Gasijo po\xc5\xbeare na stanovanjskih hi\xc5\xa1ah in gospodarskih poslopjih. Pogosto posredujejo pri re\xc5\xa1evanjih ob poplavah.'